ET Euroopa Liidu Teataja C 320/41

Nõukogu määruse (EÜ) nr 509/2006 (põllumajandustoodete ja toidu garanteeritud traditsiooniliste eritunnuste kohta) artikli 8 lõike 2 kohase registreerimistaotluse avaldamine

2009/C 320/19

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 509/2006 artiklile 9. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

GTE REGSTREERIMISTAOTLUS

NÕUKOGU MÄÄRUS (EÜ) nr 509/2006

„BRATISLAVSKÝ ROŽOK” VÕI „PRESSBURGER KIPFEL” VÕI „POZSONYI KIFLI”

EÜ nr: SK-TSG-0007-0056-04.02.2008

1. Taotlejate rühma nimi ja aadress:

Nimi: Cech pekárov a cukrárov Regiónu západného Slovenska Aadress: M.R. Štefánika 10 902 01 Pezinok SLOVENSKO/SLOVAKIA Tel +421 336413314 E-post: repecu@stonline.sk

2. Liikmesriik või kolmas riik:

Slovaki Vabariik (SK)

3. Spetsifikaat:

3.1. Registreeritav nimetus:

„Bratislavský rožok” või „Pressburger Kipfel” või „Pozsonyi kifli”

3.2. Nimetus:

on iseenesest eripärane  väljendab põllumajandustoote või toidu eripära

Toode on eripärane ajalooliselt väljakujunenud koostise ja tootmismeetodi poolest. Nimetust „Bratislavský rožok” kasutatakse ainult konkreetse kondiitritoote liigi tähistamiseks.

Slovakikeelset nimetust „Bratislavský rožok” hakati kasutama 1920ndatel aastatel, kui selleaegne Tšehhoslovakkia osa ja Slovakkia pealinn Pressburg nimetati ümber Bratislavaks. Sellest aastast alates kohandati kondiitritoote nimi vastavalt linna uuele nimele, millest tuleneb „Bratislavský rožok”. Pärast linna uue nime vastuvõtmist hakati Austrias tavapärase nimetuse Beugel asemel kasutama nimetust Kipfel koos Bratislava linna vana nimega. Selle nimetuse kasutamise tava on Austrias püsinud tänapäevani, mistõttu soovitame toote nimetust „Pressburger Kipfel” kasutada saksakeelse variandina. Ungari keeles algselt kasutatud nimetus oli Pozsonyi patkó (tõlgituna „Bratislava hobuseraud”). Mitmetelt Ungari pagaritelt ja kondiitritelt saadud teabe kohaselt toodetakse ja turustatakse kõnealust toodet nimetuse all „Pozsonyi kifli” eelkõige Budapestis; nimetuses esinev linna nimi on kuni 1918. aastani kasutusel olnud linna varasem nimi (tõlgituna „Bratislavský rožok”). Võttes arvesse väljakujunenud tava, teeme ettepaneku nimetus „Pozsonyi kifli” säilitada.

3.3. Kas taotletakse nimetuse reserveerimist määruse (EÜ) nr 509/2006 artikli 13 lõike 2 alusel?

Registreerimine koos nimetuse reserveerimisega  Registreerimine ilma nimetuse reserveerimiseta

3.4. Toote liik:

Klass 2.3. Kondiitri- ja leivatooted, valikpagaritooted, koogid, küpsised ja muud pagaritooted

3.5. Põllumajandustoote või toidu kirjeldus, mida tähistab punktis 3.1 esitatud nimetus:

Mooniseemne- või kreeka pähkli täidise ning läikiva ja marmorja pealispinnaga poolkuukujuline kondiitritoode.

Organoleptilised omadused:

Värvus: pruun kuni tumepruun koorik; lõikepinnal on mõnemillimeetrise koorikukihi all näha üksnes täidist – mooniseemnetäidise värvus on tumehallist mustani ning kreeka pähkli täidis on pruun;

välimus: ühtlane ja läikiv pruun kuni tumepruun pealispind, millel on veidi heledamate laikudega marmorit meenutava koorik;

konsistents: koorik: tihke, õhuke, murdmisel murenev;

lõhn ja maitse: hõrk, täidisele iseloomulik (st tüüpiline kreeka pähkli või mooniseemne maitse), kasutatud koostisosade lõhnaga meeldiv magus maitse.

Välimus:

kuju: mooniseemnetäidise puhul ahenevate otstega hobuseraua kuju ning kreeka pähkli täidise puhul C-tähe kujuline;

kaal: tavaliselt 40–60 g.

Keemilised omadused:

— rasvasisaldus kuivaines – vähemalt 20 %;

— suhkrusisaldus kuivaines – vähemalt 12 %.

3.6. Põllumajandustoote või toidu tootmismeetodi kirjeldus, mida tähistab punktis 3.1 esitatud nimetus:

Tootes kasutatud toor- ja koostisained

Retsept 10 kg jahu kohta:

TAIGEN mooniseemned kreeka pähkel nisujahu T-512 10,00 kg 10,00 kg kristallsuhkur 1,50–1,70 kg 1,50–1,70 kg pärm 0,40–0,70 kg 0,40–0,70 kg toidurasv (taimeõli, margariin või või) 3,00–4,00 kg 3,00–4,00 kg sool 0,06–0,10 kg 0,06–0,10 kg piimapulber 0,20–0,30 kg 0,20–0,30 kg munamass (värsked munad) 0,40–1,20 kg 0,40–1,20 kg vesi 2,00–2,50 kg 2,00–2,50 kg MOONISEEMNETÄIDIS jahvatatud mooniseemned 8,00–12,00 kg — kristallsuhkur 4,00–8,00 kg — vanillsuhkur 0–0,50 kg — piimapulber 0–1,00 kg — riivitud sidrunikoor või sidrunipasta 0–0,10 kg — jahvatatud kaneel 0–0,05 kg — vesi 4,00–6,00 kg — KREEKA PÄHKLI TÄIDIS jahvatatud kreeka pähkli tuumad — 8,00–12,00 kg kristallsuhkur — 4,00–6,00 kg magus riivsai — 1,00–3,00 kg rosinad — 0–0,50 kg maitseained — 0–0,10 kg vesi — 3,00–5,00 kg VIIMISTLEMINE munamass või -rebu (pealispinna katte jaoks) 0,60–1,20 kg 0,60–1,20 kg

Tootmismeetod.

Taina valmistamiseks segatakse 2–2,5 kg jahu, vesi või piimapulbriga segatud vesi, pärm, sool, suhkur, toidurasv (taimeõli, margariin või või). Segatud tainal lastakse 30–40 minutit kerkida. Pärast taina nähtavat paisumist sõtkutakse seda veel veidi ja jagatakse tükkideks, mis vormitakse pallikesteks. Pärast 15–20-minutilist kerkimist rullitakse tainatükid ellipsikujulisteks 15–20 cm pikkusteks ribadeks. Lahtirullitud tainaribade paksus peab olema 2–3 mm. Tainaribadele asetatakse silinderjad mooniseemne või kreeka pähkli täidisekuhjad ning keeratakse 12–15 cm pikkusteks silindriteks, mille läbimõõt aheneb vähehaaval keskelt otste suunas. Pärast täidise sissemähkimist peab tainas olema ühtlaselt ühendatud ning ühenduskoht jääma küpsetusplaadile asetatud poolkuukujulise toote alumisele küljele. Mooniseemnetäidise puhul vormitakse toode hobuseraua- ja kreeka pähkli täidise puhul C-tähe kujuliseks. Toote kuju peab olema piisavalt eristatav selleks, et vaid põgusa pilguheitmise järel oleks aru saada, kumma täidisega on tegemist.

Mooniseemnetäidise valmistamiseks lahustatakse suhkur vähese veega ja lastakse segu keema tõusta. Jahvatatud ja piimapulbriga segatud mooniseemned lisatakse pidevalt segades aegamööda lahustatud suhkrule ja keedetakse seni, kuni moodustub suhteliselt tihe mass. Seejärel mooniseemnetäidis jahutatakse ja maitsestatakse värskelt riivitud sidrunikoore või -pasta ning vajaduse korral vähese vanillsuhkruga. Kreeka pähkli täidist ei keedeta; jahvatatud pähklituumad segatakse lihtsalt suhkru, sooja vee ja vastava koguse maitseainetega. Selle täidise puhul võib kuni 10 % jahvatatud kreeka pähklite kaalust asendada magusa riivsaiaga.

Mõlemad täidised peavad olema piisavalt paksud, et neist saaks käsitsi vormida väikesi pallikesi.

Vormitud tooted pannakse küpsetusplaadile ja pintseldatakse täismunamassi või vähese veega lahjendatud munarebuga. Küpsetusplaadile asetatud, munaga pintseldatud tooted jäetakse jahedasse, hästi õhutatud kohta, kus toodete pealispind saab natuke kuivada. Pärast pinna kuivatamist pannakse tooted küpsetusahju. Kerkinud tooteid küpsetatakse nagu pärmitainast tooteid. Kerkimise ja eriti küpsemise ajal moodustuvad toote pealispinnal peened praod ja koorikule iseloomulik marmorjas struktuur.

Kui toote „Bratislavský rožok” pealispind peab olema tugevalt marmorjas, siis võetakse poolenisti kerkinud sarvekesed küpsetusahjust välja, pintseldatakse täismunamassi või munarebuga, jäetakse 15–30 minutiks kuivama ning pannakse lõpliku kerkimiseni küpsetusahju tagasi. Selline toimimine tagab tugevama marmoreerimise. Tooteid küpsetatakse auruta 180–200 °C juures.

Küpsetusaeg oleneb toodete suurusest; 30–35 g tooteid küpsetatakse 7–8 minutit, 40–50 g tooteid 10–12 minutit ning 60 g ja rohkem kaaluvaid tooteid vähemalt 15 minutit.

Pärast jahutamist valmistatakse tooted ette lähetamiseks ja müügiks.

Märgistamine.

Toote „Bratislavský rožok” eristatud nimetus või sama nimetus saksa või ungari keeles.

Ühenduse logo või logo pealkirjaga Zaručená tradičná špecialita (garanteeritud traditsiooniline eritunnus). Pakendil võib olla ka lühend ZTŠ (GTE).

Müügimeetod ja -koht.

Toodet „Bratislavský rožok” müüakse tükikaupa tootja jaemüügipunktides või kondiitriärides, kohvikutes ja kiirsöögikohtades.

Ladustamine.

Toodet ladustatakse temperatuuril kuni + 10 °C.

3.7. Põllumajandustoote või toidu eripära:

— toote eripära on selle eripärane marmorjas pealispind, mis on kaetud toote ülejäänud koorikust heledamat värvi laikudega; muudel pagari- või kondiitritoodetel ei ole sellist laadi pealispinda;

— toode erineb turul saadaolevatest samalaadsetest kondiitritoodetest oma kuju ja kaalu, aga ka täidise koguse tõttu; tainale on lisatud rohkem rasvainet kui muudele samalaadsetele toodetele; mis tahes teisel kondiitritootel ei ole marmorjat pealispinda;

— tootel on mooniseemne- või kreeka pähkli täidisest tulenev omapärane aroom ja lõhn;

— tootel on eristatav välimus ning hobuseraua või C-tähe kuju;

— toode on käsitsi tehtud ega ole masstoode.

Toote traditsioonilisuse säilitamiseks tuleb selle valmistamisel järgida järgmisi nõudeid:

— taina valmistamiseks peab vastavalt retsepti kohaselt tarvitatud jahukogusele kasutama vähemalt 30 % toidurasva;

— täidis peab moodustama rohkem kui 50 % küpsetatud toote kogukaalust;

— täismunamassi või munarebu pintseldatakse tootele enne küpsetamist, mis vastavalt tootmismeetodile tekitab küpsetatud tootele marmorja kooriku.

3.8. Põllumajandustoote või toidu traditsioonilisus:

Toote traditsioonilisus põhineb selle traditsioonilisel koostisel, st täidis peab moodustama rohkem kui 50 % küpsetatud toote kogukaalust.

Eripärase nimega toodet on valmistatud rohkem kui kahe sajandi vältel, sh naaberriikides Ungaris ja Austrias, kellega Slovakkial oli vähem kui 90 aasta eest üks põhiseadus.

Vladimír Tomčík kirjutab oma raamatus „S vareškou dvoma tisícročiami” (2 000 aastat gastronoomiat), et toodet „Bratislavský rožok” müüdi kõrtsides juba 1590. aastal, selle valmistamise saladus on aga veelgi vanem.

Tivadar Ortvay 1905. aastal Bratislavas välja antud raamatust „Ulice a námestia mesta Bratislavy” (Bratislava linna tänavad ja väljakud) saab lugeda järgmist: „…Viktor Mayeri kondiitriäri lähedal küpsetati vanas Scheuermanni (tänapäeval Lauda) pagariäris mooniseemne- ja kreeka pähkli täidisega hobuserauakujulisi, kogu Bratislavale kuulsust toonud sarvekesi”. („Ulice a námestia mesta Bratislavy”; Linna tänavate ja väljakute nimede ajalugu vastavalt dr Tivadar Ortvay algupärasele uurimustööle, Bratislava, 1905; kirjastaja F. K. Wigand. Raamatu ungarikeelse väljaande 1. lisa 304. ja 305. leheküljel nimetatakse seoses Scheuermanni pagariäriga tänapäevast Hviezdoslavovo väljakut. Teksti vastavates lõikudes on kirjutatud järgmist: „Seal lähedal on vana Scheuermanni (tänapäeval Lauda) mooniseemne- ja kreeka pähkli täidisega hobuserauakujuliste pagaritoodete äri, mis pani aluse Bratislava linna kuulsusele nende pagaritoodete vallas. „Bratislavský suchár” (Bratislava kuivik) on teine selline eritoode …”)

V. Szemesi ja V. Karoviči koostatud ning 1992. aastal Bratislavas välja antud raamatu „Chlieb náš každodenný” (meie igapäevane leib) lk 52 on kirjutatud: „1785. aasta nigulapäevaks pani pagar Schiermann oma äri vaateaknale uut tüüpi, täidisega pagaritoote, mis jäädvustati ajaloos nime all prešpurské beugle. Nimede Scheuermann ja Schiermann erinevust võib käsitada trükiveana; õige nimi on Scheuermann.

Sellest ajast alates hakkasid mitmed Bratislava pagarid küpsetama toodet „Bratislavský rožok”. Üks tuntumaid pagareid oli Ágoston Schwappach, kes asutas oma pagariäri 1834. aastal ning müüs mooniseemne- ja kreeka pähkli täidisega hobuserauakujulisi pagaritooteid. Toote „Bratislavský rožok” valmistajate Scheuermanni ja Lauda järeltulijad olid Franz Josefi ordu rüütliks saanud pagarmeister Johann Korče (1851–1919) ja tema poeg, pagarmeister Hans Korče. Korče perekonna mantlipärijaks sai Emil Kastner.

Hästi tuntud oli ka Bratislava Štefánikova tänavas asunud Gustáv Wendleri pagariäri, kus toodet „Bratislavský rožok” saadeti välja ka kirja teel saabunud tellimuste alusel.

Bratislava 1863. aastal ilmunud ajakirjas „Pressburger Wegweiser” reklaamib Anton Pressbergeri kondiitri- ja pagariäri muu hulgas ka mooniseemne- ja kreeka pähkli täidisega beugle't.

Viini 16. aprilli 1938. aasta ajalehes „Neue Freie Presse” ilmus Pressburger Kipfel – Bratislavské rožky retsept. Retsept ja tootmismeetod on peaaegu täpselt samad nagu need, mida kasutatakse tänapäeval.

Terézia Vansová ja Ján Babilon on toodet „Bratislavský rožok” kirjeldanud oma 1870. aastal ilmunud raamatus.

Aja jooksul on toodet „Bratislavský rožok” valmistanud mitmete Euroopa linnade pagarid ja kondiitrid, eelkõige Austrias, Tšehhi Vabariigis ja Ungaris. Vastavalt teiste riikide pagariekspertidelt kogutud teabele on toodet „Bratislavský rožok” valmistatud mitmetes linnades või vähemalt on tuntud selle kuju, ligikaudne retsept ja tootmismeetod. Toote „Bratislavský rožok” küpsetamist õpetati eelkõige pärast 1950. aastat endise Tšehhoslovakkia pagari- ja kondiitriala kutsekoolides. Nimetust „Bratislavský rožok” hakati kasutama 1918. aastal pärast Tšehhoslovakkia asutamist ning Pressburgi või Pozsony ümbernimetamist Bratislavaks. Toote nimetus muutus samuti. Algne nimetus beugle muutus ungari keeles nimetuseks patkó (hobuseraud). Mõistet rožok hakati ilmselt kasutama koos linna uue nimega. Ungaris kasutatakse tänapäevani nimetust „Pozsonyi kifli” („Bratislavský rožok”) st linna endist nime ja toote kuju uut nime. Ka Austrias kasutatakse nimetust „Pressburger Kipfel” üha sagedamini; mõistet beugle on harva kuulda.

Hoolimata oma tänapäevasest populaarsusest on „Bratislavský rožok” ajalooline toode. Hinnangute kohaselt küpsetatakse kõnealust toodet pidevalt rohkem kui 20 pagari- ja kondiitriettevõttes ning vähemalt korra nädalas veel kümnetes ettevõtetes.

1999. ja 2005. aastal esitles Slovakkia pagarite ühing toodet „Bratislavský rožok” muude konkureerivate toodete hulgas Pariisi Lesaffre Bakery World Cup'i finaalis, kus see pälvis žürii tunnustuse.

2007. aasta alguses korraldati Bratislava toimunud näituse Danubius Gastro osana esimest korda ajaloos toote „Bratislavský rožok” parima eksemplari väljaselgitamiseks rahvusvaheline võistlus, millest võttis osa üheksa meeskonda kolmest riigist (väljaande „Bratislavské novíny” esikülg, 25. jaanuari 2007. aasta).

Bratislava ajalehed ja mitmed riigisisesed perioodilised väljaanded avaldasid võistluse kohta terve rea artikleid.

25. juuli 2008. aasta päevaleht „Nový čas” avaldas tootele „Bratislavský rožok” pühendatud artikli. Artiklis oli ka 1938. aastast pärit traditsiooniline retsept ning toote kirjeldus, milles öeldi: „…mooniseemnetäidise puhul vormitakse see hobuserauakujuliseks ning kreeka pähkli täidise korral C-tähe kujuliseks”.

Ajakirja „EPICURE” leheküljel 52 kirjutati artiklis pealkirjaga „Bratislavský rožok” – pika ajalooga traditsioon”, et toode on: „mooniseemnetäidise puhul hobuserauakujuline ning kreeka pähkli täidise korral C-tähe kujuline”.

3.9. Eripära kontrollimise miinimumnõuded ja kord:

Kontrollitakse kõnealuse retsepti analüütilisi omadusi – retsepti järgi valmistatud tainas peab sisaldama vähemalt 30 % toidurasva ja täidis peab moodustama rohkem kui 50 % lõpptoote kogukaalust.

Kontrollitakse valmistamiseks kasutatud tooraineid ja koostisainete koguste vastavust retseptile.

Kontrollitakse ka järgmisi näitajaid:

— organoleptilised omadused: toote pealispinna ja selle välisilme visuaalne kontroll; mõlemad peavad vastama spetsifikaadi punktis 3.5 nimetatud omadustele; lõhna ja maitse organoleptiline hindamine;

— füüsikalised, keemilised ja mikrobioloogilised nõuded: toote kuju visuaalne kontroll; kuju peab vastama spetsifikaadi punktis 3.5 nimetatud omadustele; rasva- ja kuivainesisaldust kontrollitakse standardsete analüüsimeetodite abil; täidis peab moodustama rohkem kui 50 % küpsetatud toote kogukaalust, nagu on nimetatud spetsifikaadi punktis 3.7;

— vastavus tehnoloogilisele tootmismeetodile.

Vastav ametiasutus või sertifitseerimisasutus kontrollib toote spetsifikaadile vastavust üks kord aastas.

Organoleptilisi hindamisi ja analüüse tehakse tavaliselt üks kord aastas.

Iga tootja teostab ise ettevõttesiseseid kontrolle.

4. Spetsifikaadile vastavust kontrollivad ametiasutused või sertifitseerimisasutused:

4.1. Nimi ja aadress:

Nimi: BEL/NOVAMANN International, s r.o. Aadress: Továrenská 14 815 71 Bratislava P.O.BOX 11 820 04 Bratislava 24 SLOVENSKO/SLOVAKIA Tel +421 250213376 E-post: tomas.ducho@ba.bel.sk

 Riigiasutus Eraettevõte

4.2. Ametiasutuse või sertifitseerimisasutuse konkreetsed ülesanded:

Toote „Bratislavský rožok” taotluses sätestatud kriteeriumide kohaseid kvaliteedikontrolli ja spetsifikaadile vastavuse kontrolle teostab standardi EN 45011 kohaselt CERTEX-i sertifitseerimisasutusena akrediteeritud ettevõtja BEL/NOVAMANN International, s.r.o. Slovaki Vabariigi põllumajandusministeerium on andnud kõnealusele ettevõtjale loa kontrollida toote spetsifikaadile vastavust.